**DIRECŢIA TRANSPORT RUTIER**

 **Nr. …………….**

 **Data: ……………..**

**REFERAT DE APROBARE**

**a Ordinului ministrului transporturilor și infrastructurii pentru modificarea și completarea unor acte normative în domeniul transporturilor rutiere**

O serie de modificări legislative în domeniul transporturilor rutiere intervenite în ultima perioadă, fie la nivel superior (ordonanță/lege), fie la nivel de ordin de ministru, în special în legătură cu efectuarea transporturilor rutiere şi a activităţilor conexe acestora, transportul rutier interjudețean de persoane, pregătirea și atestarea profesională a personalului de specialitate din domeniu necesită anumite clarificări juridice pentru o aplicare unitară și eficientă.

Astfel, prin proiectul de ordin se intenționează modificarea și completarea următoarelor acte normative:

1. Normele metodologice privind aplicarea prevederilor referitoare la organizarea şi efectuarea transporturilor rutiere şi a activităţilor conexe acestora stabilite prin Ordonanţa Guvernului nr. 27/2011 privind transporturile rutiere, aprobate prin ordinul ministrului transporturilor și infrastructurii nr. 980/2011 și modificările vizează:

- actualizarea normelor metodologice;

- îndreptării unor erori materiale referitoare la cererile depuse de întreprinderi și operatorii economici în vederea obținerii licenţei comunitare/certificatului de transport în cont propriu/autorizaţiei pentru transportul rutier naţional contra cost/licenței pentru activități conexe transportului rutier – activități desfășurate de autogară/licenţei pentru activităţi conexe transportului rutier - activităţi de intermediere a operaţiunilor de transport rutier contra cost;

- punerea în concordanță a unor prevederi referitoare la transportul de persoane interjudețean.

2. Normele privind autorizarea şi controlul centrelor de pregătire şi perfecţionare profesională a personalului de specialitate din domeniul transporturilor rutiere, aprobate prin Ordinul ministrului transporturilor nr. 1.212/2015 și modificările vizează în principal corelarea obligațiilor centrelor de pregătire cu noile funcții ale sistemului informatic privind înscrierea candidaților la cursuri și pentru examen.

3. Normele privind atestarea profesională a lectorilor necesari procesului de pregătire şi perfecţionare profesională a personalului de specialitate din domeniul transportului rutier, aprobate prin Ordinul ministrului transporturilor nr. 1213/2015 și completarea vizează posibilitatea ca persoanele care au calitatea de membri în comisiile de examinare teoretică a personalului de specialitate din domeniul transporturilor rutiere și au desfășurat activitatea de examinare pentru o perioadă de minim 5 ani să poată obține atestatul de lector în domeniul transportului rutier, la cerere, fără susținerea examenului de atestare profesională, cu îndeplinirea celorlalte condiții, în funcție de fiecare categorie de atestat solicitat.

4. Ordinul ministrului transporturilor nr. 1.214/2015 pentru aprobarea normelor privind pregătirea şi atestarea profesională a personalului de specialitate din domeniul transporturilor rutiere și modificările vizează în principal introducerea unor elemente suplimentare care să clarifice modul în care persoane din state terțe pot participa la cursurile de pregătire și la susținerea examenelor pentru obținerea atestatelor/certificatelor profesionale, precum și în ceea ce privește examinarea la proba practică.

5. Ordinul ministrului transporturilor nr. 733/2013 pentru aprobarea Normelor privind autorizarea şcolilor de conducători auto şi a instructorilor auto, a Normelor privind atestarea profesorilor de legislaţie rutieră şi a instructorilor de conducere auto, a Metodologiei de organizare şi desfăşurare a cursurilor de pregătire teoretică şi practică a persoanelor în vederea obţinerii permisului de conducere, a Programei de şcolarizare, precum şi privind condiţiile şi obligaţiile pentru pregătirea teoretică şi practică a persoanelor în vederea obţinerii permisului de conducere și completarea vizează posibilitatea ca persoanele care au calitatea de membri în comisiile de examinare teoretică a personalului de specialitate din domeniul transporturilor rutiere și au desfășurat activitatea de examinare pentru o perioadă de minim 5 ani pot obține atestatul de lector în domeniul transportului rutier, la cerere, fără școlarizare și susținerea examenului de atestare profesională, cu îndeplinirea condițiilor corespunzătoare categoriei de atestat solicitate, similar polițiștilor rutieri.

6. Normele metodologice privind clasificarea pe categorii a autobuzelor şi a microbuzelor utilizate pentru transportul rutier naţional de persoane prin servicii regulate, aprobate prin Ordinul ministrului lucrărilor publice, transporturilor şi locuinţei nr. 458/2002 și modificarea vizează corelarea termenelor privind termenul de valabilitate al certificatului de clasificare, care este de 3 ani (în textul ordinului fiind prevăzut termenul de 3 ani, iar la punctul 4 al rubricii "Aviz important" din anexa nr. 3 fiind prevăzut un termen de 2 ani).

Cu respect,

**DIRECTOR**

**ADRIANA KALAPIS**